Source: http://docplayer.fi/4084463-Asiantuntijat-patenttioikeudellisissa-asioissa.html
Timestamp: 2018-05-27 01:40:49+00:00
Document Index: 5822570

Matched Legal Cases: ['kko ', 'Tuomioistuin ', 'Tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'KKO ', 'tuomioistuin ', 'Tuomioistuin ', 'KKO ']

Asiantuntijat patenttioikeudellisissa asioissa - PDF
Asiantuntijat patenttioikeudellisissa asioissa
Download "Asiantuntijat patenttioikeudellisissa asioissa"
1 Jaakko Ritvala Asiantuntijat patenttioikeudellisissa asioissa 1. Johdanto Oikeudenkäynnissä joudutaan suhteellisen usein tilanteeseen, jossa näyttökysymyksen selvittäminen vaatii jonkin ammattialan erityistuntemusta. Ilmiöiden väliset yleiset syysuhteet, kokemussäännöt, ovat niin mutkikkaita, ettei arkikokemus riitä niitä ymmärtämään. 1 Tällöin alan asiantuntijan hyödyntäminen oikeudenkäynnissä on kiistatta etu asian ratkaisemisessa. Patenttilain 65 :n forumsäännöksen mukaan patenttioikeudelliset riita-asiat käsitellään Helsingin käräjäoikeudessa. Saman lain 66 :n mukaan käräjäoikeuden apuna tulee olla kaksi sen kutsumaa teknillisen alan asiantuntijaa. Tässä kirjoituksessa tarkastellaan oikeudenkäymiskaaren ja edellä mainittujen patenttilain nojalla määrättävien asiantuntijoiden sekä patenttiasian oikeudenkäynnissä asianosaisten toimesta muulla perusteella esiintyvien teknillisen alan asiantuntijoiden asemaa. Kirjoitusta laatiessa apuna käytetty käräjäoikeuden kutsumia teknillisiä asiantuntijoita koskeva empiirinen aineisto koostuu Helsingin hovioikeudessa vuosien 1994 ja 2004 välisenä aikana ratkaistuista patenttioikeudellisia riitoja koskevista valituksista. 2. Asiantuntijan käsitteestä Asiantuntija eroaa todistajasta siinä, että hän on sellainen oikeudenkäynnin ulkopuolella oleva henkilö, joka selvittää jutun ratkaisulle relevantteja kokemussääntöjä. 2 Todistajaa kuultaessa selvitysintressi kohdistuu jutun tosiseikastoon eli kysymykseen, mitä on tapahtunut. Ns. asiantunteva todistaja on henkilö, joka kertoo asiantuntemuksensa perusteella havaitsemistaan faktoista (esim. lääkäriä kuullaan todistajana siitä, mitä hän on leikkauksessa mukana olleena havainnut). Asiantunteva todistaja kuuluu siis todistajien kategoriaan. Mutta hän voi esiintyä samalla myös asiantuntijan roolissa, jos hän selvittelee kertomuksensa yhteydessä abstrakteja kokemussääntöjä. Jos 1 Lappalainen viittaa esimerkkeinä tällaisista aloista lääketieteeseen ja fysiikkaan. Lappalainen 2003, s Tirkkonen, s
2 taas henkilölle on oikeudenkäynnin aikana tai oikeudenkäyntiä silmällä pitäen annettu tehtäväksi, asianosaisen toimesta tai tuomioistuimen määräämänä, asiantuntemuksensa perusteella havainnoida jotakin kohdetta (esim. lääkärintarkastus oikeudenkäyntiä varten) ja antaa havainnoistaan lausunto, henkilö esiintyy yksin asiantuntijana. 3 Asiantuntija tekee siis selkoa kokemussäännöistä, kun taas todistajan tehtävänä on kertoa jutulle relevanteista tapahtumafaktoista. Käytännössä asiantuntijan ja todistajan raja ei ole näin selväpiirteinen. Tavallisesti asiantuntijan lausunto sisältää 1) abstraktissa muodossa tietoja kyseessä olevan kokemussäännön sisällöstä ja 2) tiedot asiantuntijan havaitsemista faktoista ja usein keskeisempänä osanaan 3) ne johtopäätökset, joihin päädytään kun kokemussääntöä sovelletaan hankittuihin faktoihin 4. Tuomioistuin voi määrätä asiantuntijan joko oikeudenkäymiskaaren 17 luvun yleissäännösten tai jonkin lain erityissäännöksen nojalla (OK 17 luvun 44 :n 2 momentti). Asianosaisen mahdollisesti tuekseen hankkima ja tuomioistuimelle esittämä oikeustieteellinen asiantuntijalausunto ei kuulu OK 17 luvussa säänneltyyn asiantuntijatodisteluun. Oikeustieteellinen asiantuntija rinnastuu lähinnä asianosaisen lainopilliseen avustajaan tai neuvonantajaan. Tällaiselta asiantuntijalta haetaan valaistusta jutun oikeudellisiin ongelmiin, jutun oikeuskysymykseen, jota ei selvitellä todistelun avulla. Näin ollen oikeustieteellistä asiantuntijaa ei myöskään ole syytä ryhtyä kuulemaan suullisesti minkäänlaisen asiantuntevan todistajan ominaisuudessa. Oikeudelliset mielipiteet eivät ole sellaisia havaintoja faktoista, joiden osalta voitaisiin puhua todistajan totuusvelvollisuudesta. Asianosaisen avustajana tällainen asiantuntija voi kyllä esiintyä. 5 Halila on kirjoittanut, että asianosaisten tulee esittää oikeustieteelliset asiantuntijalausuntonsa kirjelmien liitteenä alioikeudessa. 6 Tirkkonen katsoo asianosaisen pyynnöstä oikeustieteellisen asiantuntijalausunnon antaneen pohjimmiltaan ainoastaan asianosaisen lainopilliseksi avustajaksi, jonka lausunto ei sido eikä suojaa tuomaria. 7 On varsin tavallista, että asianosaiset hankkivat myös patenttioikeudellisissa asioissa oikeustieteellisiä asiantuntijalausuntoja, joita he esittävät kirjallisina todisteina. Tässä kirjoituksessa ei kuitenkaan tarkemmin arvioida näiden asianosaisten esittämien oikeudellisten lausuntojen merkitystä oikeudenkäyntiaineiston osana. 3 Lappalainen 2003, s. 500, Tirkkonen, s Tirkkonen, s. 223, Lappalainen 2001, s Lappalainen 2001, s Lappalainen arvioi asianosaisen tavoittelevan juridisen asiantuntijalausunnon esittämisellä jossain mielessä samaa kuin viittauksilla oikeuskirjallisuuteen, mutta lausunnon merkitystä arvioitaessa on otettava huomioon, että lausunto on yleensä tehty asianosaiselle rahakorvausta vastaan, mikä yleensä heikentää luottamusta lausunnon objektiivisuuteen. Lappalainen katsoo juridisten asiantuntijalausuntojen kuitenkin poikkeavan sikäli asianosaisen kirjelmästä, etteivät oikeudenkäymiskaaren 5 luvun 20 :n 1 momentin ja 6 luvun 3 :n kiellot lukea tai antaa tuomioistuimelle oikeudenkäyntikirjelmää estä antamasta tuomioistuimelle kirjallista oikeudellista asiantuntijalausuntoa. Lappalaisen mukaan on vain huolehdittava siitä, ettei lausuntoa jätetä vasta istunnossa ja siten viivästytetä suullista käsittelyä, vaan että lausunto toimitetaan tuomioistuimelle ja vastapuolelle hyvissä ajoin ennen istuntoa. 6 Halila, s. 218 ss. 7 Tirkkonen, s
3 Seuraavaksi tarkastellaan tuomioistuimen oikeudenkäymiskaaren sekä käräjäoikeuden patenttilain nojalla määräämän asiantuntijan ja sen jälkeen asianosaisen patenttiasiassa käyttämän asiantuntijan asemaa. 3. Tuomioistuimen oikeudenkäymiskaaren nojalla määräämä asiantuntija Laki erottelee toisistaan tuomioistuimen määräämät asiantuntijat ja sellaiset asianosaisten käyttämät asiantuntijat, jotka eivät ole tuomioistuimen määräämiä. Asiantuntijatodistelua koskevat yleissäännökset ovat OK 17 luvun :ssä. OK 17 luvun 44 :n 1 momentin mukaan Jos harkittaessa kysymystä, jonka arvostelemiseen tarvitaan erityisiä ammattitietoja, havaitaan tarpeelliseksi käyttää asiantuntijaa, hankkikoon oikeus kysymyksestä viraston tai virkamiehen tai muun sillä alalla toimivan henkilön lausunnon taikka uskokoon yhdelle tai useammalle rehelliseksi ja taitavaksi tunnetulle saman alan tuntijalle tämän lausunnon antamisen. Tuomioistuin voi jutun laadusta riippumatta ex officio päättää asiantuntijan käyttämisestä kuin myös kuultavien asiantuntijoiden määrän. Asiantuntijaan turvautuminen ei ole asianosaisen aloitteen varassa, mutta ennen kuin asiantuntija määrätään, asianosaisia on siitä kuultava. 8 Asianosainen voi luonnollisesti itse esittää tuomioistuimelle asiantuntijan määräämistä. Asianosaisten on myös saatava lausua käsityksensä asiantuntijatodistelun tarpeellisuudesta (OK 17:46.1). Päätös asiantuntijan kuulemisesta on osa pääkäsittelyä edeltävää todistelun valmistelua. Asiantuntijan lausunnon tulisi olla valmiina ja tuomioistuimeen toimitettuna hyvissä ajoin ennen pääkäsittelyä. Lausunto tulisi myös antaa ennen pääkäsittelyä tiedoksi asianosaisille, jotta he voisivat valmistautua pääkäsittelyssä tapahtuvaan lausunnon esittelyyn, mahdolliseen asiantuntijan suulliseen kuulemiseen ja lausunnon kommentointiin. 9 Asiantuntijan tulee antaa lausuntonsa kirjallisesti, jollei tuomioistuin erikseen salli, että lausunto voidaan antaa suullisesti. Laki velvoittaa asiantuntijaa esittämään selonteon faktahavainnoista, mutta varsinkin perustellun lausunnon hänen selviteltäväkseen esitetystä kysymyksestä (OK 17:50.1). Lausunnon laatiminen kirjalliseen muotoon on yleensä tarpeen, jotta tuomioistuin ja asianosaiset voivat kunnolla perehtyä asiantuntijan esittelemiin spesiaalikysymyksiin ja lausunnon perusteluihin. Todistelutilanne on siten olennaisesti toisenlainen kuin todistajaa kuultaessa, jolloin haetaan selvitystä vain siihen, mitä on tapahtunut. Todistajaa kuultaessa suullinen kuulustelu tuo asiasisällön vuoksi yleensä kirjallista lausumaa luotettavamman selvityksen. Asiantuntijan kirjal- 8 Vrt. oikeudenkäymiskaaren 17 luvun 8, jonka mukaan tuomioistuin saa vastoin asianosaisten yhteistä tahtoa vain tietyin edellytyksin omasta aloitteestaan määrätä uudesta todistelusta. 9 Lappalainen 2001, s Samoin Ekelöf, s. 189 ja Leppänen s Leppänen pitää parhaana ajankohtana lausunnon hankkimiselle (käräjäoikeudessa) suullisen valmistelun loppupuolta, jolloin asianosaisten vaatimukset ja niiden perusteet ovat riittävästi täsmentyneet sekä kirjalliset todisteet on annettu. 215
4 linen lausunto esitellään pääkäsittelyssä. Jollei tuomioistuin erityisistä syistä toisin määrää, lausunto on tällöin joko kokonaan tai osaksi ääneen luettava (OK 17:51.2). Näin asiantuntijan esittämä kirjallinen näyttö tulee osaksi tuomiossa huomioon otettavaa laillista oikeudenkäyntiaineistoa (OK 17:8a ja OK 24:2.1). Jos asiantuntijalta ei vaadita kirjallista lausuntoa, vaan hänen sallitaan esittää lausuntonsa yksin suullisesti, asiantuntijaa kuullaan henkilökohtaisesti pääkäsittelyssä. Myös kirjallisen lausunnon antanut asiantuntija voidaan kutsua suullisesti kuultavaksi, jos tuomioistuin pitää sitä tarpeellisena Käräjäoikeuden patenttilain nojalla kutsumat asiantuntijat Yleisen elämänkokemuksen piiriin kuuluvia kokemussääntöjä tuomioistuin käyttää hyväkseen suoraan viran puolesta siitä riippumatta, miten asianosaiset ovat kokemussääntöihin vedonneet tai esittäneet niistä näyttöä. Tuomioistuimen ratkaistavana olevassa asiassa tarpeellinen erityistietämys hankitaan joko asiantuntijatodistelun avulla tai siten, että tuomioistuimen kokoonpanoon kuuluu asiantuntijajäseniä. Viimemainittu järjestely on tunnusomaista erityistuomioistuimille, joiden perustamisen keskeinen syy on juuri tuomioistuimelta vaadittava erityisasiantuntemus. Lappalainen on katsonut, että asiantuntijakokoonpanot eivät sovellu yhtä helposti yleisiin tuomioistuimiin, joiden juttukirjon laajuuden vuoksi kokoonpanoihin tulisi hankkia kovin monien alojen asiantuntijoita. 11 Patenttiasioissa tuomioistuimelle riittävä teknillisten alojen asiantuntemus on ratkaistu määräämällä ennalta käräjäoikeuden apunaan käyttämä asiantuntijoiden joukko. Patenttilain 67 :n mukaan Käräjäoikeus määrää kalenterivuodeksi kerrallaan tarpeellisen määrän 66 :ssä tarkoitettuja asiantuntijoita. Ennen määräyksen antamista oikeuden on hankittava valtion teknillisen tutkimuskeskuksen lausunto. 12 Ilman laillista syytä ei saa kieltäytyä ottamasta vastaan edellä mainittua tehtävää. Helsingin käräjäoikeus on viime vuosina määrännyt patenttilain 67 :n nojalla kalenterivuosittain noin sata asiantuntijaa, jotka ovat edustaneet yhteensä kymmeniä teknillisiä erityisaloja. Yleisissä tuomioistuimissa ei maassamme ilmeisesti olekaan toista asiaryhmää, jossa 10 Lappalainen 2001, s Asiantuntija, jota kuullaan tuomioistuimessa henkilökohtaisesti tulee OK 17:49 nojalla valintansa mukaan joko vannoa asiantuntijan vala tai antaa vakuutus, jossa asiantuntija lupaa parhaan ymmärryksensä mukaan täyttää tehtävänsä. Jos asiantuntija on jo antanut asiassa kirjallisen lausunnon, valan tai vakuutuksen kaava on soviteltava sen mukaan koskemaan myös jo annettua lausuntoa. Valaa tai vakuutusta ei vaadita siltä, joka toimii asiantuntijana julkisen viran tai toimen nojalla (OK 17:49.3). Asiantuntijan suullisessa kuulemisessa noudatetaan soveltuvin osin OK 17:33:n pää- ja vastakuulustelusäännöksiä. 11 Lappalainen 2001, s Käräjäoikeuden tarvitsi vuoteen 1997 saakka hankkia asiantuntijoistaan myös Keskuskauppakamarin lausunto, jota pidettiin aiemmin tarpeellisena asiantuntijoiden liike-elämän tuntemuksen varmistamiseksi. Ks. tarkemmin HE 254/1996 vp s
5 tuomioistuimen käyttöön tuleva erityisalan asiantuntemus olisi saatavissa näin yksilöidyillä kriteereillä ennalta määrätystä asiantuntijajoukosta. Patenttiasioiden alioikeuskäsittelyssä saattaa kuitenkin toisinaan syntyä jääviystilanteita, joissa kaikki käräjäoikeuden määräämistä ja asiaan kaavailemista tietyn teknillisen alan huippuasiantuntijoista ovat joko kyseisessä asiassa asianosaisten käyttämiä asiantuntijoita/ asiantuntevia todistajia tai muutoin esteellisiä käräjäoikeuden kutsumiksi asiantuntijoiksi. 13 Tällöin sekä muutoinkin harvinaista erityisosaamista vaativan asian käsittelyyn käräjäoikeus on tietääkseni saattanut joutua vielä erikseen etsimään ja VTT:n lausunnon pyydettyään määräämään asiantuntijan. Ruotsin patenttilaissa säännelty tuomioistuinten asiantuntijajäsenten nimittämismenettely on pitkälti suomalaista käräjäoikeuden asiantuntijoiden nimittämisjärjestelmää vastaava. 14 Suomen patenttilain 66 :n mukaan käsiteltäessä saman lain 65 :ssä tarkoitettuja asioita tulee käräjäoikeuden apuna olla kaksi sen kutsumaa teknillisen alan asiantuntijaa. Asiantuntijan on annettava lausunto oikeuden hänelle tekemistä kysymyksistä. Lausunto on otettava pöytäkirjaan. Asiantuntijalla on oikeus tehdä kysymyksiä asianosaisille ja todistajille. Asiantuntijat antavat lausuntonsa, mutta eivät ole ratkaisukokoonpanon äänivaltaisia jäseniä. Asiantuntijat osallistuvat käräjäoikeudessa ainakin patenttiasian pääkäsittelyyn ja toimittavat kirjallisen lausuntonsa käräjäoikeudelle pääkäsittelyn jälkeen. Käräjäoikeus ei pyydä asiantuntijoidensa lausunnosta kirjallista lausumaa asianosaisilta, joten asianosaiset eivät kykene käräjäoikeusvaiheessa argumentoimaan käräjäoikeuden kutsumien asiantuntijoiden lausunnosta. Osittain tästä johtuen muutoksenhakukirjelmässä hovioikeudelle ja vastapuolen vastauksessa onkin usein omistettu pitkät jaksot käräjäoikeuden teknillisten asiantuntijoiden lausunnon arviointiin. 15 Käräjäoikeuden kutsumat teknillisen alan asiantuntijat ovat asian käsittelyssä käräjäoikeudessa toisinaan jo suullisessa valmistelussa ja aina pääkäsittelyssä läsnä. Jokela on katsonut, että tuomioistuimen tulee tarvittaessa asiantuntijajäseniinsä nojautuen aktiivisen prosessinjohdon avulla huolehtia siitä, että asianosaiset saavat tilaisuuden lausua kaikista asian ratkaisuun vaikuttavista, myös erityistä asiantuntemusta vaativista kysymyksistä. 16 Asiantuntijoiden kirjallinen lausunto on muutoksenhaussa 13 Miettinen, s Ruotsin patenttilain 68 :n mukaan hallitus tai sen määräämä nimittää kolmeksi vuodeksi vähintään 25 asiantuntijaa toimimaan teknillisen alan asiantuntijajäseninä käräjä- ja hovioikeudessa. Tarpeen mukaan voidaan nimittää myös kesken kolmivuotiskauden lisää asiantuntijajäseniä. 15 Patenttilain 69 :n mukaan asioissa, jotka koskevat patentin mitättömäksi julistamista, oikeuden on hankittava patenttiviranomaisen lausunto. Käräjäoikeus hankkii tämän lausunnon jo kirjallisessa valmistelussa, jolloin se on käräjäoikeuden kutsumien teknillisen alan asiantuntijoiden lausunnosta poiketen myös asianosaisten argumentoinnin kohteena viimeistään käräjäoikeuden pääkäsittelyssä. Nähdäkseni tuomioistuin voi pyytää Patentti- ja rekisterihallituksen lausunnon tarpeen vaatiessa kaikissa muissakin patentteja koskevissa riita- ja rikosasioissa kaikissa oikeusasteissa. 16 Jokela, s ss. Jokelan näkemyksen mukaan tuomioistuimissa asiantuntijajäsenillä on parhaat edellytykset tuoda erityistä asiantuntemusta vaativat kysymykset esiin jo käsittelyn aikana, jolloin niistä voidaan hankkia mahdollisesti tarvittava lisäselvitys ja asianosaiset saavat tilaisuuden lausua niistä. Täten asiantuntijajäsenten kuuluminen tuomioistuimen kokoonpanoon turvaisi lopulta parhaiten oikeudenmukaisen oikeudenkäynnin edellytykset. 217
6 luonnollisesti arvokkaana osana oikeudenkäyntiaineistoa myös hovioikeuden käytössä. Käräjäoikeuden suorittaessa kutsumiensa asiantuntijoiden huolellisen valinnan, nähdäkseni myös asianosaisten ongelmat vähenevät teknillisen näytön arvioinnissa viimeistään muutoksenhakuvaiheessa. Olen tämän kirjoituksen laatimista varten tutkinut syksyllä 2004 satunnaisotantaan perustuen kahtatoista Helsingin hovioikeuden patentin loukkausta tai mitättömäksi julistamista koskevassa asiassa antamaa ratkaisua. Tarkastelin näissä ratkaisuissa ainoastaan käräjäoikeuden kutsumien teknillisten asiantuntijoiden lausunnon ja tuomioistuimen loukkausta tai mitättömäksi julistamista koskevan ratkaisun lopputuloksen välistä yhtenevyyttä. Edellä esitetyllä perusteella yhteenvedon laatimisen on mahdollistanut se, että asiantuntijoiden lausunnoissa pääsääntöisesti, ja myös nyt tutkimissani tapauksissa, ilmenee teknisten päätelmien lisäksi heidän arvionsa kanteen kohteena olevan asian pääasiallista oikeuskysymystä koskevasta ratkaisusta. Teknisten asiantuntijoiden lausunnon lopputulos vastasi edellä mainitulta osin kymmenessä tapauksessa kahdestatoista käräjäoikeuden tuomion lopputulosta. 17 Hovioikeus päätyi tutkimissani tapauksissa kahdessa asiassa eri lopputulokseen kuin käräjäoikeus oli asiantuntijoidensa kanssa yhtenevästi päätynyt. Kuusi kertaa asiantuntijoiden kannanotto pääasialliseen oikeuskysymykseen vastasi sekä käräjäoikeuden että hovioikeuden ratkaisun lopputulosta. 18 Asiantuntijoiden lausunnon lopputuloksen melko suurta vastaavuutta tuomioistuinten lausuntoa koskevilta osin antamiin ratkaisuihin selittänee heidän osallistumisensa käräjäoikeuden pääkäsittelyyn ja ilmeisesti sekin, että käräjäoikeuden määräämät asiantuntijat omaavat varsin usein kokemusta myös patenttiriitojen oikeuskäytännöstä. Aineistoni on tuskin tilastotieteellisesti arvioiden riittävän laaja, mutta uskoakseni kuitenkin tuloksiltaan hyvinkin suuntaa-antava. 5. Vaihtoehtoja tuomioistuimen patenttilainsäädännön nojalla kutsumille asiantuntijoille Yhteispohjoismaisen valmistelun tuloksena syntynyt vuoden 1967 patenttilaki 19 on perustaltaan edelleen voimassa myös Ruotsissa. Tuomioistuinten kokoonpanoissa on patenttiasioissa kuitenkin maidemme välillä merkittäviä eroja. Suomessa patenttiasiat ratkaistaan käräjäoikeuden pääkäsittelyssä oikeudenkäymiskaaren 2 luvun 5 :n säännösten perusteella joko yhden tai kolmen lainoppineen jäsenen kokoonpanossa. Ruot- 17 Käräjäoikeus oli siis kaksi kertaa oikeuskysymyksen ratkaisusta eri mieltä asiantuntijoidensa kanssa. Toinen näistä asioista jäi hovioikeudessa sillensä. Toisessa hovioikeus julisti patentin mitättömäksi, mikä vastasi käräjäoikeuden kutsumien asiantuntijoiden näkemystä. 18 Tutkituista tapauksista kolme asiaa päätyi hovioikeudessa sovintoon ennen pääkäsittelyä. 19 Pohjoismaisen patenttilainsäädännön harmonisoinnin pohjana oli komiteanmietintö Nordisk patentlovgivning, Nordisk utredningsserie 1963:6. Tarkemmin pohjoismaisen patenttilainsäädännön kehittymisestä ks. esim. KM 1964 B 27 ja HE 101/1966 vp s. 3 ss., Godenhielm, erit. s sekä Haarmann, s
7 sin patenttilain (1967:837) 66 :n 1 momentin mukaan käräjäoikeus on mainitussa laissa määritellyissä asioissa toimivaltainen neljän jäsenen kokoonpanossa, jossa tulee olla kaksi tuomaria ja kaksi teknistä asiantuntijaa. 20 Hovioikeus on Ruotsissa patenttilain 67 :n 1 momentin mukaan lähtökohtaisesti toimivaltainen kolmen tuomarin ja kahden teknisen asiantuntijajäsenen kokoonpanossa. 21 Mikäli asia on käräjäoikeudessa ratkaistu kolmen tuomarin kokoonpanossa, hovioikeudessa tulee kuitenkin vähintään neljän tuomarin osallistua asian käsittelyyn. Lainkohdassa säädetään myös hovioikeuden kokoonpanon enimmäisvahvuudesta, joka on viisi tuomaria ja kolme teknistä asiantuntijaa. Merkillepantavaa ruotsalaisessa hovioikeusmenettelyssä on erityisesti patenttilain 67 :n 2 momentin (1986:233) säännös, jossa todetaan hovioikeuden olevan toimivaltainen myös kokonaan ilman teknisiä asiantuntijoita, kun on ilmeistä, ettei heidän apuaan tarvita asian ratkaisemisessa hovioikeudessa. Saksassa patenttiviraston patentin myöntämistä koskevista ratkaisuista valitetaan erilliseen patenttituomioistuimeen, joissa ratkaisukokoonpanon jäsenistä saattaa olla vain yksi lainoppinut ja kolme teknillisen alan asiantuntijaa. 22 Englantilaisessa järjestelmässä yleinen jury- menettely ei yleensä ole käytössä immateriaalioikeusjutuissa. Sitä vastoin aineettomien oikeuksien erikoisluonteen vuoksi todistelu, jossa selvitetään vahingon määrää tai näyttöä muutenkin, käytetään asiantuntijoita ja asiantuntijatodistajia. 23 Euroopan yhteisön komissiossa vuodesta 1997 valmistellun yhteisöpatenttihankkeen yhteydessä ehdotettu yhteisöpatenttituomioistuin tarjoaisi toteutuessaan ilmeisesti uudenlaisen ratkaisun tuomioistuinten asiantuntijoiden hyödyntämisessä. Yhteisöpatenttituomioistuimeen kaavaillut seitsemän tuomaria tulisivat komission tuomioistuinta koskevan ehdotuksen 24 tausta-asiakirjan mukaan selviytymään tehtävistään apunaan 20 Samassa lainkohdassa säädetään, ettei käräjäoikeuden kokoonpanoon voi kuulua enempää kuin kolme tuomaria ja kolme teknistä asiantuntijaa. Ruotsin patenttilain muutoksen (1986:233) johdosta käräjäoikeus on 66 :n 2 momentin mukaan toimivaltainen yhden tuomarin kokoonpanossa asioissa, jotka ratkaistaan ilman pääkäsittelyä sekä muussa käsittelyssä kuin pääkäsittelyssä tai katselmuksessa. 21 Ruotsin patenttilain 67 :n mukaan teknisiä asiantuntijoita edellytetään hovioikeudessa, kun muutoksenhaun kohteena olevaan ratkaisuun on käräjäoikeudessa osallistunut tekninen asiantuntija. Ruotsissa asiantuntijajäsenten käyttämisen laajentamista käräjäoikeuden lisäksi myös hovioikeutta koskevaksi toteutettiin v Tuolloisen lakimuutoksen esitöissä todettiin mm. että hovioikeuden asiantuntijajäsenet herättäisivät luottamusta tuomioistuimen ulkopuolella. Asiantuntijajäsenten läsnäoloa perusteltiin esitöissä silläkin seikalla, että patenttiasioiden teknillinen puoli olisi asian ratkaisemisessa niin dominoiva, että teknillisen alan asiantuntijoita tarvitaan ratkaisukokoonpanossa jäseninä. Ks. tarkemmin Jacobsson et al., s Esimerkiksi Helsingin hovioikeuden asiassa S 02/2888 esitettiin kirjallisena todisteena tällainen Bundespatentgerichtin antama ratkaisu. Patenttituomioistuimen suullisesti käsittelemässä asiassa kokoonpanon lainoppinut jäsen ei ollut edes toiminut oikeuden puheenjohtajana. 23 Oesch, s Ehdotus neuvoston päätökseksi yhteisöpatenttiriitoja koskevan toimivallan antamisesta yhteisöjen tuomioistuimelle. KOM (2003)827, Yhteisöpatenttihanke ei ole edennyt jäsenvaltioiden kesken maaliskuussa 2003 saavutetusta poliittisesta yhteisymmärryksestä huolimatta, koska yhteisöpatenttijärjestelmän yksityiskohdista ei ole saavutettu yksimielisyyttä. Komissio onkin toteuttanut patenttijärjestelmän kehittämisestä Euroopassa tammi maaliskuussa 2006 laajan sidosryhmien konsultaatioprosessin, jonka tulosten perusteella on tehtävissä ratkaisuehdotuksia aikaisintaan Suomen puheenjohtajuuskaudella syksyllä
8 avustavina esittelijöinä toimivia teknisiä asiantuntijoita, joiden asiantuntemus on määritelty kattamaan vain seitsemän tekniikan perusalaa. 25 Kotimaisessa oikeuskirjallisuudessa asiantuntijatodistelun on usein katsottu yleisten prosessiperiaatteiden ja nimenomaan kontradiktorisen periaatteen toteutumisen näkökulmasta olevan parempi järjestelmä kuin tuomioistuimen asiantuntijakokoonpano. Kuultaessa todistelussa ulkopuolista asiantuntijaa hänen mielipiteensä tulevat esille oikeudenkäynnin aikana ja asianosaiset voivat lausua niistä käsityksensä eikä ole vaaraa, että niiden esittäminen jäisi käsittelyn jälkeiseen asianosaisilta salaiseen päätösneuvotteluun. Jokela katsoo toisaalta, että asiantuntijoiden erikseen tapahtuvan kuulemisen ongelmana on sen kalleus asianosaisille ja sitä kautta oikeuden saatavuuden heikentyminen sekä esteettömien ja pätevien asiantuntijoiden vaikea saatavuus. 26 Ekelöf näkee ongelmallisena tuomioistuimen asiantuntijajäseniä käytettäessä sen, että asianosaisilla ei tällöin ole mitään mahdollisuutta kontrolloida sitä asiantuntemusta, joka on näytön arvioinnin pohjana. 27 Oesch on kuitenkin esittänyt, että asiantuntijan asemaa tulisi vahvistaa patenttiprosessissa siten, että tekninen asiantuntija olisi tuomioistuimen apuna ainakin kahdessa oikeusasteessa. 28 Huopaniemi ja Miettinen ovat olleet tältä osin lain muutostarpeesta eri mieltä. 29 Tuomioistuinlaitoksen kehittämiskomitean mietinnössä 2003:3 katsotaan, että yleisesti ottaen tulisi kehittää yleisten tuomioistuinten ja yleisten hallintotuomioistuinten asiantuntemusta ja menettelyä niin, että tuomioistuinten kokoonpanoissa ei tarvittaisi asiantuntijajäseniä. Asiantuntemukseen perustuvaa tietoa hankittaisiin silloin kuulemalla asiantuntevia todistajia ja asiantuntijoita. Tällainen järjestelmä ei kuitenkaan useammastakaan syystä sovi kaikkiin asiaryhmiin, ja sen vuoksi asiantuntijajäsenen osallistuminen päätöksentekoon on määrätyissä asiaryhmissä perusteltua. 30 Immateriaalioikeusasioiden käsittelyyn liittyviä uudistustarpeita käsitellyt työryhmä päätyi vuonna 2005 ehdottamaan teollis- ja tekijänoikeuksia koskevien asioiden käsittelyn laajempaa keskittämistä. Työryhmä ehdotti mietinnössään, että perustettavan patenttituomioistuimen kokoonpanoon kuuluisi jäseninä myös asiantuntijoita. 25 Valtioneuvoston kirjelmä, s Eduskunnan talousvaliokunta on keväällä 2006 päättänyt asian käsittelyn, koska komission ehdotus ei ole yhteisön jäsenvaltioiden toimesta edennyt. 26 Jokela, s Ekelöf, s Oesch, s Helsingin hovioikeuden entinen presidentti Olli Huopaniemi on katsonut, että hovioikeudelle riittää sen jäsenten ja esittelijöiden asiantuntemus ja patenttiasiantuntijoiden lausunnot. Hovioikeudenneuvos Antti Miettinen on niinikään katsonut, ettei teknisen alan asiantuntijoiden määrää ole tarpeen kasvattaa tai yleensä heidän osuuttaan lisätä virallisina neuvonantajina ylemmissä oikeusasteissa. Ks. Huopaniemi, s.6 ja Miettinen, s Tuomioistuinlaitoksen kehittämiskomitean mietintö 2003:3, s Komitea ei kuitenkaan katsonut toimeksiantoonsa kuuluneen tarkastella asiaryhmittäin kaikkia niitä kokoonpanoja, joihin sisältyy asiantuntijajäseniä. Sotilasoikeudenkäyntiasioiden osalta tulisi kuitenkin komitean kannanoton mukaan käynnistää selvitystyö, jossa järjestelmää tarkasteltaisiin erityisesti tuomioistuimen riippumattomuuden ja puolueettomuuden kannalta. 220
9 Tällaiset sivutoimiset asiantuntijat kuuluisivat näissä asioissa tuomioistuimen päätösvaltaiseen kokoonpanoon ja osallistuisivat asian ratkaisemiseen antamatta erillistä lausuntoa tuomioistuimelle Asianosaisen patenttiasiassa käyttämät asiantuntijat OK 17 luvun säännökset asiantuntijasta koskevat varsinaisesti vain tuomioistuimen määräämää asiantuntijaa. Asianosaisen käyttämään asiantuntijaan (tai asiantuntevaan todistajaan), joka ei ole tuomioistuimen määräämä, sovelletaan todistajaa koskevia säännöksiä OK 17 luvun 55 :n mukaisesti. Asianosaisen asiantuntijalla on kuitenkin mahdollisuus antaa lausuntonsa kirjallisesti. Istuntoon kuultavaksi kutsuttu asiantuntija vannoo todistajanvalan tai antaa todistajanvakuutuksen. Asianosaisen käyttämä asiantuntija on kuulustelussa samanlaisen todistamispakon ja totuusvelvollisuuden alainen kuin todistaja. Asiantuntijan todistamisvelvollisuus koskeen tällöin vain hänen havaitsemiensa faktojen totuudenmukaista kertomista, eikä hänellä ole pakkokeinoin sanktioitua velvollisuutta faktojen asiantuntevaan arviointiin. Asianosaisen käyttämä asiantuntija on oikeutettu vain todistajanpalkkioon, jota koskevat säännökset eivät tunne asiantuntevasta työstä maksettavaa palkkiota, vaan kattavat vain tietyt rahalliset menetykset. 32 Asiantuntijan työstä muutoin kuin valtion varoista maksettava korvaus on nimeäjän ja asiantuntijan välinen asia. Tarpeelliseksi katsottavat kohtuulliset asiantuntijan käyttämiskustannukset ovat sellainen kuluerä, josta asianosainen voi jutun voittaessaan saada korvauksen hävinneeltä osapuolelta. 33 Asianosaiset käyttävät tyypillisesti patenttiasioissa apunaan yhtä tai useampaa teknillisen alan asiantuntijaa pääsääntöisesti myös jutun faktoihin perehtyneinä asiantuntevina todistajina. Samassa jutussa saatetaan tuomioistuimelle esittää esim. useamman eri teknillisen korkeakoulun professorien lausuntoja. Asianosaisten patenttiasioissa todistajinaan käyttämät asiantuntijat antavat lähes poikkeuksetta lausuntonsa kirjallisesti jo asian ollessa valmisteluvaiheessa käräjäoikeudessa. Suurin osa tällaisista asianosaisen käyttämistä asiantuntijoista saapuu myös asianosaisen nimeämänä todistajana 31 Aineettomia oikeuksia koskevien asioiden käsittely. Työryhmämietintö 2005:2, s ja Korkeimman oikeuden ennakkoratkaisussa KKO 2004:83 vahvistettiin, että asianosaisen nimeämällä asiantuntijalla, joka piti itseään asiantuntevana todistajana, ei ole oikeutta valtion varoista suoritettavaan asiantuntijan palkkioon. Ratkaisussa todetaan mm., että Oikeudenkäymiskaaren 17 luvun 55 :n mukaan, jos asianosainen nojautuu asiantuntijaan, joka ei ole oikeuden määräämä, tästä on voimassa eräin poikkeuksin, jollaisista nyt ei ole kysymys, mitä todistajasta on säädetty. A on lähinnä tällainen asianosaisen käyttämä asiantuntija, jonka palkkio määräytyy todistajaa koskevien säännösten mukaan. Niiden mukaan valtion varoista ei ole mahdollista saada A:n vaatimaa palkkiota. Mainittu 55 :n säännös on niin selvä, ettei siitä voida tulkinnallakaan poiketa. 33 Lappalainen 2001, s. 284 ja Lappalainen toteaa, että käytännössä asianosaisten omien asiantuntijoiden kuuleminen on paljon tavallisempaa kuin asiantuntijan kuuleminen tuomioistuimen määräyksestä. Koska asianosainen ei ymmärrettävästi useinkaan luota vastapuolen hankkiman asiantuntijalausunnon puolueettomuuteen, on sen vuoksi asiantuntijatodistelua vaativissa jutuissa tavallista, että kumpikin osapuoli turvautuu asiantuntijaan. 221
10 pääkäsittelyyn. Pääkäsittelyssä tuomioistuimen ajoittain vaikeanakin tehtävänä on jaotella tällaisen asiantuntevan todistajan kertomus kokemussääntöihin sekä hänet kutsuneen asianosaisen puolesta lausuttavaan teknilliseen ja oikeudelliseen argumentaatioon. Varsin tavallista on, että asianosaista avustaa pääkäsittelyssä asianajajan lisäksi jutun teknillisiin yksityiskohtiin perehtynyt patenttiasiamies tai muu teknillisen koulutuksen saanut henkilö. Tällainen teknillinen avustaja hoitaa tyypillisesti itse tai asianajajan kautta osan todistajien kuulustelusta. Asianosaisen teknillisen avustajan toimenkuvaan sisältyy toisinaan myös käyttää osa asianosaisen pääkäsittelyn alussa ja lopussa esittämistä puheenvuoroista. Asianosaiset ovat havaintojeni mukaan myös varsin usein liittäneet kirjelmiinsä käräjä- ja hovioikeudelle oikeudenkäyntiavustajanaan käyttämänsä patenttiasiantuntijan erillisen lausuman. Oesch katsoo, että asianosaisen omat tekniset asiantuntijat, jotka asianosainen on patenttiprosessissa kutsunut lausumaan mielipiteensä tuomioistuimelle, eivät ole todistajia vaan osapuolen ns. asiantuntevia avustajia prosessioikeudellisessa mielessä. Valan vannominenkaan ei tekisi heistä Oeschin mukaan oikeudellisesti todistajia. 34 Patenttioikeudenkäyntien pääkäsittelyissä vallitseva asianosaisten asiantuntijoiden roolien epätäsmällisyys ja asiantuntevan todistelun tavallista suurempi määrä ei ole havaintojeni mukaan pääkäsittelyn sujuvuutta suuresti häiritsevä tekijä. Prosessinjohdollisia sekä vastaanotettavan näytön tulkitaan liittyviä ongelmia tuottaa kuitenkin mm. asianosaisten tuomioistuimelle patenttiasioiden valmistelussa todisteiksi tarjoamien erilaisten asiantuntijalausuntojen runsaus ja toisinaan vielä hovioikeudessakin vallitseva epäselvyys asiantuntevien todistajien todistusteemoista. 35 Tavoitteena patenttiasioiden pääkäsittelyssä tullee silti lähtökohtaisesti olla sekä tuomioistuimen että asianosaisten kutsumien teknillisten asiantuntijoiden perusteellinen hyödyntäminen tuomioistuimen ratkaisun näytön ja oikeudellisen arvioinnin tukena. 7. Lopuksi Patentilla on usein haltijalleen suuri taloudellinen merkitys ja patenttiriidat tuomioistuimissa kohdistuvat hyvin erilaisia teknisiä ratkaisuja omaaviin keksintöihin. Patentin mitättömäksi julistamista koskevien asioiden käsittelyssä tuomioistuin joutuu ratkaisemaan viranomaisen aiemmin tekemän patentin myöntämistä koskevan ratkaisun oikeellisuuden. On siten jo edellä mainituistakin syistä selvää, että tuomioistuimen oikean ratkaisun esteenä ei saisi milloinkaan olla vaadittavan teknisen asiantuntemuksen puute. Eurooppalaisessa vertailussa suomalaisten patenttioikeudenkäyntien juttukohtaisesti pätevien asiantuntijoiden valintakäytäntö palvelee mielestäni hyvin 34 Oesch, s Tuomioistuimen prosessinjohdon haasteista patenttiasioiden käsittelystä, ks. Miettinen, erit. s
11 tuomioistuimen ratkaisutehtävää. Toisaalta se lisännee asianosaistenkin luottamusta tuomioistuimen kyseisen tekniikan alan tuntemukseen ja siten oikeussuojan saatavuuteen patenttiriidoissa. Lappalainen on esittänyt näkemyksen, että tuomioistuimessa käytettäisiin enemmän asiantuntijoita, kun tuomioistuimen voi maallikkona olla hankalaa tehdä ratkaisua eri suuntiin käyvien asiantuntijalausuntojen välillä 36. Patenttiasioissa käräjäoikeuden kutsumat teknillisen alan asiantuntijat ovat asian käsittelyssä läsnä toisinaan jo suullisessa valmistelussa ja aina pääkäsittelyssä. Asiantuntijoiden apu ammattituomareille patenttiasian ratkaisemisessa on etenkin keksinnön teknisen ratkaisun selkiinnyttämisessä epäilemättä merkittävä. Patenttiriitojen faktoista ja kokemussäännöistä tuomioistuimille tarjoaa edellä esitetyllä tavalla näkemyksiään muutoinkin laaja teknisen alan asiantuntijajoukko, joka on mukana oikeudenkäynnissä pääosin asianosaisten itsensä kutsumina. Nähdäkseni ainakaan asiantuntijoiden määrällistä vajausta ei siten patenttioikeudenkäynneissä esiinny. Patenttiasioita käsittelevät Helsingin hovioikeuspiirin tuomarit omaavat usein pitkäaikaista kokemusta kyseisen asiaryhmän piiristä ja juttujen oikeudellinen arviointi on siten oikeudenalaan perehtyneiden tuomareiden käsissä. Olen mainitsemillani perusteilla lähtökohtaisesti samaa mieltä edellä esitettyjen Huopaniemen ja Miettisen näkemysten kanssa hovioikeuden kutsumien teknillisten asiantuntijoiden tarpeettomuudesta. Mikäli tuomioistuimen hankkimien asiantuntijoiden käyttäminen muutoksenhakutuomioistuimessa katsottaisiin kuitenkin tarpeelliseksi, tarkastelun arvoista olisi nähdäkseni hovioikeuden teknillisen asiantuntijan kutsumismahdollisuuden säätäminen patenttilaissa. Tällöin hovioikeus voisi esimerkiksi kutsua teknillisen asiantuntijan mukaan pääkäsittelyyn ja antamaan asiassa lausuntonsa, kun hovioikeudessa joudutaan ottamaan vastaan uutta, vaikeaselkoiseen tekniikan alaan liittyvää henkilötodistelua. Lähteet Aineettomia oikeuksia koskevien asioiden käsittely. Oikeusministeriön työryhmämietintöjä 2005:2. Ekelöf, Per Olof: Rättegång. Fjärde häftet. Lund Halila, Jouko: Oikeustieteellisistä asiantuntijalausunnoista. Lakimies 1954, s Hallituksen esitys Eduskunnalle (HE 101/1966 vp). Hallituksen esitys Eduskunnalle (HE 254/1996 vp). Godenhielm, Berndt: Patentskyddets omfattning i europeisk och nordisk rätt. Helsinki Haarmann, Pirkko-Liisa: Immateriaalioikeuden oppikirja. Helsinki Huopaniemi, Olli: Haastattelu lehdessä IPR info 4/2001. Jacobsson, Måns Tersmeden, Erik Törnroth, Lennarth: Patentlagstiftningen en kommentar. Lund Lappalainen 2001, s Lappalainen katsoo, että erityisesti sellaisissa jutuissa, joissa näyttökysymyksen ratkaisu vaatii asiantuntijavoimin tehtävää katselmusta (esim. ns. hometalojutut), voitaisiin tuomioistuimen määräämää asiantuntijaa käyttää nykyistä enemmän eikä tyytyä vain asianosaisten nimeämien asiantuntijoiden ja todistajien lausuntoihin. 223
12 Jokela, Antti: Asiantuntijaedustuksesta tuomioistuimen kokoonpanossa. Lakimies 7 8/ Tuomioistuinlaitoksen kehittämiskomitean mietintö (KM 2003:3). Lappalainen, Juha: Siviiliprosessioikeus II. Helsinki Lappalainen, Juha: Todistusoikeus. Teoksessa: Prosessioikeus. Helsinki Leppänen, Tatu: Riita-asian valmistelu todistusaineiston osalta. Vammala Miettinen, Antti: Tuomioistuin immateriaalioikeuksien vartijana. Teoksessa Luovuus, oikeus ja muuttuvat markkinat. Juhlajulkaisu Keijo Heinonen / Helsinki Oesch, Rainer: Teollisoikeudet ja tuomioistuinmenettely- selvitys teollisoikeuden prosessuaalisista säännöksistä. Kauppa- ja teollisuusministeriön tutkimuksia ja raportteja 7/2000. Tirkkonen, Tauno: Suomen siviiliprosessioikeus II. Helsinki Valtioneuvoston kirjelmä Eduskunnalle ehdotuksista yhteisöpatenttituomioistuimen perustamista koskeviksi neuvoston päätöksiksi (U 39/2004). Oikeustapaukset Korkein oikeus KKO 2004:83 Hovioikeudet Helsingin hovioikeuden tuomio nro 1245 (S 01/2573) Helsingin hovioikeuden tuomio nro 879 (S 02/2888) Helsingin hovioikeuden tuomio nro 1837 (S 02/2312) Helsingin hovioikeuden tuomio nro 1018 (S 01/2179) Helsingin hovioikeuden päätös nro 34 (S 00/2819) Helsingin hovioikeuden tuomio nro 3338 (S 00/1308) Helsingin hovioikeuden päätös nro 2725 (S 01/3020) Helsingin hovioikeuden päätös nro 2723 (S 01/2705) Helsingin hovioikeuden tuomio nro 2378 (S 99/1951) Helsingin hovioikeuden tuomio nro 2253 (S 01/277) Helsingin hovioikeuden tuomio nro 2243 (S 96/461) Helsingin hovioikeuden tuomio nro 6101 (S 93/1797) 224